CELEX: 32021D0874
Language: et
Date: 2021-05-26 00:00:00
Title: Euroopa Keskpanga otsus (EL) 2021/874, 26. mai 2021, millega muudetakse otsust (EL) 2019/1743 ülemääraste reservide ja teatavate hoiuste tasustamise kohta (EKP/2021/25)

31.5.2021   
               
               
                  ET
               
               
                  Euroopa Liidu Teataja
               
               
                  L 191/43
               
            
         EUROOPA KESKPANGA OTSUS (EL) 2021/874,
         26. mai 2021,
         millega muudetakse otsust (EL) 2019/1743 ülemääraste reservide ja teatavate hoiuste tasustamise kohta (EKP/2021/25)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest taanet ning artikleid 17 kuni 19,
         ning arvestades järgmist:
         
                     (1)
                  
                  
                     Komisjoni rakendusotsus C(2021) 2502 (final), 14. aprill 2021, millega kehtestatakse nõukogu otsuse (EL, Euratom) 2020/2053 alusel laenuvõtmistehingute haldamiseks ning Euroopa Parlamendi ja nõukogu määruse (EL) 2021/241 (1) artikli 15 kohaselt antud laenudega seotud laenuandmistehinguteks vajalik kord, näeb muu hulgas ette COVID-19 kriisist taastumise algatuste rahastamiseks vastu võetud ning liidu majanduse rohe- ja digipööret soodustava taasterahastu „NextGenerationEU“ raames tehtavate laenuvõtmistehingute haldamist.
                  
               
                     (2)
                  
                  
                     EKP nõukogu leiab, et rakendusotsuse C(2021) 2502 (final) artikli 13 lõike 2 kohaselt Euroopa Keskpangas (EKP) sihtotstarbelisel kontol hoitav usaldatavusnõuete kohane rahavaru tuleks vabastada negatiivsetest intressimääradest.
                  
               
                     (3)
                  
                  
                     Rakendusotsuse C(2021) 2502 (final) artikli 22 kohaselt ei rakendata taasterahastu „NextGenerationEU“ laenuvõtmis-, võlahaldus- ja laenuandmistehinguid enne nõukogu otsuse (EL, Euratom) 2020/2053 jõustumise kuupäeva. Kuna taasterahastu „NextGenerationEU“ laenuvõtmis-, võlahaldus- ja laenuandmistehingud peaksid algama 2021. aasta juunis, on selliseks rakendamiseks vaja ette valmistada EKP õigusraamistik ning seepärast on asjakohane muuta otsust (EL) 2019/1743 (EKP/2019/31) enne nõukogu otsuse (EL, Euratom) 2020/2053 jõustumise kuupäeva, et näha ette asjaomased vabastused. Seega peab käesolev otsus jõustuma viivitamata.
                  
               
                     (4)
                  
                  
                     Seetõttu tuleb otsust (EL) 2019/1743 (EKP/2019/31) vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Muudatus
            Otsuse (EL) 2019/1743 (EKP/2019/31) artikkel 2 asendatakse järgmisega:
            
               
                  „Artikkel 2
                  Teatavate EKPs hoitavate hoiuste tasustamine
                  
                     1.   EKP poolt Euroopa Keskpanga otsuse EKP/2003/14 (*1), Euroopa Keskpanga otsuse EKP/2010/31 (*2), Euroopa Keskpanga otsuse EKP/2010/17 (*3) ja nõukogu määruse (EL) 2020/672 (*4) alusel hoitavaid kontosid tasustatakse endiselt hoiustamise püsivõimaluse intressimääraga. Kui neil kontodel tuleb hoiustada enne seaduses või lepingus asjaomasele vahendile ette nähtud maksetähtaega, tasustatakse neid hoiuseid sellel ettemaksuperioodil nullprotsendilise intressimääraga või hoiustamise püsivõimaluse intressimääraga, sõltuvalt sellest, kumb on kõrgem.
                  
                  
                     2.   EKPs kooskõlas komisjoni 14. aprilli 2021. aasta rakendusotsuse C(2021) 2502 final (millega kehtestatakse nõukogu otsuse (EL, Euratom) 2020/2053 alusel laenuvõtmistehingute haldamiseks ning Euroopa Parlamendi ja nõukogu määruse (EL) 2021/241 (*5) artikli 15 kohaselt antud laenudega seotud laenuandmistehinguteks vajalik kord) artikli 13 lõikega 2 hoitavat sihtotstarbelist kontot, mida kasutatakse asjaomases artiklis osutatud usaldatavusnõuete kohase rahavaru puhul, tasustatakse nullprotsendilise intressimääraga või hoiustamise püsivõimaluse intressimääraga, sõltuvalt sellest, kumb on kõrgem, välja arvatud juhul kui sellel sihtotstarbelisel kontol hoitavate hoiuste kogusumma on suurem kui 20 miljardit eurot; sel juhul tasustatakse piirmäära ületav summa hoiustamise püsivõimaluse intressimääraga.
                  
               
            
         
         
            Artikkel 2
            Jõustumine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Frankfurt Maini ääres, 26. mai 2021
            
               
                  EKP nõukogu nimel
               
               
                  EKP president
               
               Christine LAGARDE
            
         
         
            (1)  C(2021) 2502 final.